b'\n_START_ARTICLE_\nChartreux\n_START_PARAGRAPH_\nCharteux este o felin\xc4\x83 cu o personalitate \xc3\xaenc\xc4\x83nt\xc4\x83toare, care se adapteaz\xc4\x83 u\xc8\x99or schimb\xc4\x83rilor, p\xc4\x83str\xc4\x83ndu-\xc8\x99i \xc3\xaens\xc4\x83 calit\xc4\x83\xc8\x9bile de v\xc3\xa2n\xc4\x83tor \xc3\xaenn\xc4\x83scut. Este de asemenea \xc8\x99i un extraordinar animal de companie, fiind inteligent\xc4\x83, vioaie \xc8\x99i afectuoas\xc4\x83.\n_START_SECTION_\nAspect general\n_START_PARAGRAPH_\nCharteux are corpul robust, umerii la\xc8\x9bi \xc8\x99i un piept puternic. De\xc8\x99i are membrele osoase \xc8\x99i aparent sub\xc8\x9biri, Charteux este o pisic\xc4\x83 musculoas\xc4\x83, ceea ce o ajut\xc4\x83 s\xc4\x83-\xc8\x99i men\xc8\x9bin\xc4\x83 reputa\xc8\x9bia de cel mai mare v\xc3\xa2n\xc4\x83tor de \xc8\x99oareci. La maturitate, masculii pot c\xc3\xa2nt\xc4\x83ri \xc3\xaentre 5-7,5\xc2\xa0kg, iar femelele \xc3\xaentre 3,5 si 5\xc2\xa0kg. De\xc8\x99i este o pisic\xc4\x83 masiv\xc4\x83 la \xc3\xaenf\xc4\x83\xc8\x9bisare, Charteux este foarte activ\xc4\x83. Are o expresie z\xc3\xa2mbitoare \xc8\x99i dulce, datorit\xc4\x83 capului rotunjit, cu fruntea u\xc8\x99or conturat\xc4\x83 \xc8\x99i botul sub\xc8\x9bire. Culoarea ochilor variaz\xc4\x83 de la auriu la culoarea cuprului, cea din urm\xc4\x83 fiind preferat\xc4\x83 de cresc\xc4\x83tori. Blana este moale \xc8\x99i lucioas\xc4\x83, de un gri-albastru, av\xc3\xa2nd o lungime medie. Este foarte deas\xc4\x83 \xc8\x99i are o textur\xc4\x83 l\xc3\xa2noas\xc4\x83, ceea ce nu-i permite s\xc4\x83 se \xc3\xaembibe prea u\xc8\x99or cu ap\xc4\x83. \xc3\x8en primele luni de via\xc8\x9b\xc4\x83, blana puilor poate s\xc4\x83 prezinte u\xc8\x99oare marcaje (dungi \xc8\x99i inele), care vor disp\xc4\x83rea treptat.\n_START_SECTION_\nTemperamentul pisicii Chartreux\n_START_PARAGRAPH_\nEste o pisic\xc4\x83 foarte lini\xc8\x99tit\xc4\x83, are un temperament calm \xc8\x99i cald. E ata\xc8\x99at\xc4\x83 de oameni, \xc3\xaei place s\xc4\x83-\xc8\x99i arate afec\xc8\x9biunea \xc8\x99i s\xc4\x83 fie r\xc4\x83sf\xc4\x83\xc8\x9bat\xc4\x83. Precum orice alt\xc4\x83 pisic\xc4\x83, pisica Chartreux devine un animal de companie bl\xc3\xa2nd \xc8\x99i ascult\xc4\x83tor dac\xc4\x83 tr\xc4\x83ie\xc8\x99te \xc8\x99i se dezvolt\xc4\x83 \xc3\xaentr-un mediu propice, unde nu sunt factori majori de stres sau indivizi c\xc4\x83reia \xc3\xaei pot face r\xc4\x83u.\n_START_SECTION_\n\xc3\x8engrijire\n_START_PARAGRAPH_\n\xc3\x8en privin\xc8\x9ba \xc3\xaengrijirii, pisica Chartreux nu are nevoie de \xc3\xaemb\xc4\x83iere regulat\xc4\x83 ori periaj zilnic. N\xc4\x83p\xc3\xa2rle\xc8\x99te o dat\xc4\x83 pe an (perioada c\xc3\xa2nd are nevoie de periaj zilnic). Datorit\xc4\x83 bl\xc4\x83ni\xc8\x9bei cu 2 straturi, trebuie acordat\xc4\x83 o aten\xc8\x9bie special\xc4\x83 \xc3\xaemb\xc4\x83ierii \xc8\x99i cl\xc4\x83tirii. M\xc4\x83n\xc3\xa2nc\xc4\x83 orice, nu e preten\xc8\x9bioas\xc4\x83 la mas\xc4\x83, \xc3\xaens\xc4\x83 se recomand\xc4\x83 o aten\xc8\x9bie asupra dietei pisicii Chartreux dup\xc4\x83 ce aceasta a atins maturitatea. Prezint\xc4\x83 risc de obezitate, ca multe alte pisici de apartament.'